《广陵诗》
唐代·权德舆

广陵实佳丽，隋季此为京。八方称辐凑，五达如砥平。

大旆映空称，笳箫发连营。层台出重霄，金碧摩颢清。

交驰流水毂，迥接浮云甍。青楼旭日映，绿野春风晴。

喷玉光照地，颦蛾价倾城。灯前互巧笑，陌上相逢迎。

飘飘翠羽薄，掩映红襦明。兰麝远不散，管弦闲自清。

曲士守文墨，达人随性情。茫茫竟同尽，冉冉将何营。

且申今日欢，莫务身后名。肯学诸儒辈，书窗误一生。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。